Love Yourself: Answer
„Love Yourself 結 'Answer“ (stilizuotai – LOVE YOURSELF 結 'Answer) – trečiasis korėjietiškas Pietų Korėjos vaikinų grupės BTS dainų rinkinys. Albumas išleistas 2018 m. rugpjūčio 24 d. įrašų kompanijos „Big Hit Entertainment“. Išleistos keturios skirtingos albumo įpakavimo versijos: S, E, L ir F. Albumą sudaro dvidešimt penki takeliai (dvidešimt šeši skaitmeninėje versijoje), tarp kurių šešios naujos dainos ir pagrindinis albumo singlas „Idol“. Dauguma albumo dainų yra iš albumų „Love Yourself: Her“ bei „Love Yourself: Tear“. Taip pat albume ir keli dainų remiksai. Albumas debiutavo pirmoje Pietų Korėjos, Kanados, Japonijos ir JAV albumų sąrašų vietoje, ir tapo antruoju BTS albumu, užėmusiu pirmąją vietą JAV Billboard 200 albumų sąraše. 2018 m. lapkričio 9 d. „Love Yourself: Answer“ tapo pirmuoju auksinį sertifikatą JAV pelniusiu korėjietišku albumu. Taip pat 60, 00 albumo kopijų parduota Didžiojoje Britanijoje; taip BTS tapo pirmaisiais Azijos atlikėjais, šalyje pelniusiais sidabrinį sertifikatą. 2019 m. lapkričio 7 d. pranešta, jog lapkričio 4 d. „Love Yourself: Answer“ iš naujo pateko į Billboard 200 sąrašą, kuriame užėmė 165 vietą. Albumas albumų sąraše išbuvo 52 savaites ir tapo pirmuoju bei kol kas vieninteliu K-pop albumu, visus metus išbuvusiu pagrindiniame Billboard albumų sąraše.